Man wat drankie op Zuma mors in November gevonnisDaryl Peense. Foto: Facebook Daryl Peense het Woensdag vlugtig in die Durbanse landdroshof verskyn. Hy is in Julie vanjaar skuldig bevind aan aanranding nadat hy tydens verlede jaar se Durban July-perdewedren in hegtenis geneem is nadat hy glo sy drankie op Zuma gemors het. Peense het tydens sy verhoor ontken dat hy sy drankie opsetlik op Zuma gemors het. Hy het aangevoer die drankie het gemors toe mense teen hom gestamp het. Peense het wel erken dat hy onder die invloed van alkohol was toe die voorval plaasgevind het. ‘n Woordvoerder van die Nasionale Vervolgingsgesag, Natasha Ramkisson, sê die saak is uitgestel aangesien die verdediging ‘n verslag by die proefbeampte aangevra het. Peense het op sy Facebook-blad bevestig dat die saak tot 1 November uitgestel is en dat hy voor dan deur ŉ proefbeampte en ŉ beampte van korrektiewe dienste ondervra moet word om ŉ besluit te maak rakende sy vonnis.